ม.หอการค้าไทยคาด GDP ไทยปีนี้ขยายตัว 3-3.5%
ม.หอการค้าไทยคาด GDP ไทยปีนี้ขยายตัว 3-3.5% รับอานิสงส์เม็ดเงิน 4G-ธุรกิจออนไลน์โตเพิ่มอีก 0.5-1%
18 ก.พ. 2559

นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เผยผลสำรวจเรื่อง “เศรษฐกิจดิจิตอล:ทางรอดเศรษฐกิจประเทศไทย”ว่า ในปี 59 คาดจะมีเม็ดเงินจากโครงการ 4G และอุตสาหกรรมที่เกี่ยวข้องเข้าสู่ระบบเศรษฐกิจ 300,000 ล้านบาท แบ่งเป็น การลงทุนติดตั้งอุปกรณ์ระบบ 4G ราว 100,000-200,000 ล้านบาท และเงินสะพัดจากการทำธุรกิจผ่านระบบออนไลน์อีกไม่ต่ำกว่า 100,000 ล้านบาท ซึ่งจะช่วยผลักดันให้เศรษฐกิจไทยขยายตัวเพิ่มขึ้นอีก 0.5-1% และส่งผลให้เศรษฐกิจไทยในปี 59 ขยายตัว 3-3.5%
สำหรับผลของการขับเคลื่อนระบบ 4G นั้นเชื่อว่า ภาคเอกชนจะให้ความสำคัญในการทำธุรกิจ และขายสินค้าผ่านอินเทอร์เน็ตมากขึ้น เพื่อสร้างความสะดวกและจูงใจลูกค้าเข้ามาใช้บริการ จากปัจจุบันที่พบว่าประชาชนมีการใช้จ่ายในการสั่งซื้อสินค้าผ่านอินเทอร์เน็ตในวงเงินที่เริ่มสูง และหลากหลายสินค้า เช่น การจองตั๋วออนไลน์ (ภาพยนตร์, เครื่องบิน) เฉลี่ยเงินที่ซื้อ 2,759 บาท, การซื้อมือถือ 2,147 บาท, เครื่องใช้ไฟฟ้า 1,915 บาท, ชำระค่าสินค้า/บริการรายเดือนต่างๆ 1,739 บาท, ซื้อเครื่องแต่งกายและเครื่องประดับ 1,443 บาท, ซื้ออาหารและเครื่องดื่ม 917 บาท, ซื้อหนัง/ซื้อเพลง 348 บาท, ซื้อเกมส์ออนไลน์ 364 บาท เป็นต้น
“อานิสงส์ของ 4G ทำให้ผู้ค้าแข่งขันจำหน่ายสินค้าและบริการผ่านออนไลน์มากขึ้น ปัจจุบันการใช้จ่ายในการซื้อสินค้าและบริการผ่านอินเทอร์เน็ตเฉลี่ยต่อครั้งอยู่ที่ 2,857 บาท โดยกลุ่มที่จะซื้อสินค้าผ่านออนไลน์เพิ่มขึ้นจะเพิ่มเงินในการซื้ออีก 1,246 บาท เพราะเห็นว่าราคาถูกกว่าร้านค้า, บริการส่งถึงที่, สะดวกรวดเร็ว, ไม่มีเวลาออกไปซื้อของ, สินค้าได้ตรงตามความต้องการ ส่วนกลุ่มที่ซื้อของออนไลน์ลดลง เพราะมองว่าเศรษฐกิจไม่ดี, ถูกโกง, สินค้าไม่เหมือนในรูปโฆษณา, ไม่สามารถเปลี่ยนสินค้าได้ เป็นต้น” นายธนวรรธน์ กล่าว